  Анжелика Тихонова корреспондент Удмуртиын Ижкар – Аэропорт сюрес дорысен Ижкар – Вотка сюрес дорозь котыр сюресэз тупатъязы. Ужъёсты «Кышкыттэм ӟечлыко сюресъёс» йӧскалык ӵектос улсын быдэстӥзы, ивортӥз ӵектослэн улосыл офисэзлэн пресс-службаез. Ӧнерчиос оглом 9 сюрс 786 метр кузьдалаем сюресэз выльдӥзы Сое 2006-тӥ арын Ижкарез котыртӥсь шундыӝужан пал сюрес шуыса лэсьтӥзы вал. Со Удмуртилэн шоркарысьтыз сюресъёсты бадӟым машинаослэсь бушатыны луонлык сётэ. Но та дырозь сюресэз ӧжытэн гинэ тупатъязы, нош со вылтӥ ветлӥсь машинаослэн лыдзы йылӥз. Выльдон ужъёс улсын сюрес вылэ выль куронъёсъя лэсьтэм асфальтобетон кык сӥен вӧлдӥзы, сюрес дуръёсты юнматӥзы, ӵошкатӥзы. Машинаослы сюресэз сяна, Позимь шур вамен выжез но пудоез выжтон интыез тупатъязы. Озьы ик ву кошкон 11 гумыос, ву люкась 45 сооружениос, 78 сюрес пусъёс пуктӥзы. Сюресэз эскерись ӧрие пырисьёс вань куронъёсты ӧнерчиос быдэстӥзы шуыса пусйизы Та дырлы Удмуртиын йӧскалык ӵектос улсын 38 сюрес люкетъёсты тупатъяса вуттӥзы ни. Туэ со улсын оглом 139,5 иськем кыстӥськись 11 сюресъёсты лэсьтозы. Тодэ вайытом,  Удмуртилы выжъёсты тупатъяны 200 миллион манет висъялозы. Тегъёс: Ижкар Удмуртия сюресъёс тупатъянужъёс  